Ο Μ. Ευθυμιόπουλος για τα αποτελέσματα της Συνόδου Κορυφής του ΝΑΤΟ
συνέντευξη με τον Μάριο Ευθυμιόπουλο, καθηγητή και Πρόεδρο του Διεθνούς Ινστιτούτου Strategy International
ο Μάριος Ευθυμιόπουλος είναι καθηγητής και Πρόεδρος του Διεθνούς Ινστιτούτου Strategy International Τα αποτελέσματα της Συνόδου Κορυφής του ΝΑΤΟ που πραγματοποιήθηκε στο Σικάγο την Κυριακή και την Δευτέρα, σχολίασε, ο Μάριος Ευθυμιόπουλος, επισκέπτης καθηγητής στο Πανεπιστήμιο Τζονς Χόπκινς των ΗΠΑ. Ο κύριος Ευθμιόπουλος, υπό την ιδιότητα του ως Πρόεδρος του Διεθνούς Ινστιτούτου Strategy International που εδρεύει στην Θεσσαλονίκη, είχε διοργανώσει την περασμένη εβδομάδα συνέδριο στο Σικάγο σε σχέση με την σύνοδο του ΝΑΤΟ. ΔΜ: Γεια σας κ. Ευθυμιόπουλε, η Σύνοδος του ΝΑΤΟ πραγματοποιείται σε επίπεδο αρχηγών κρατών, η Ελλάδα λόγω της ρευστής πολιτικής κατάστασης που επικρατεί έστειλε μια αντιπροσωπεία της οποίας ηγείτο ο υπηρεσιακός Υπουργός Εξωτερικών, ο οποίος πιθανότατα δεν θα βρίσκεται σε αυτή την θέση τον ερχόμενο μήνα. Πως μπορεί να επηρέασε αυτό το γεγονός τις συνομιλίες και τις διαπραγματεύσεις που είχε η ελληνική αντιπροσωπεία στο Σικάγο; ΜΕ: Η υπηρεσιακή κυβέρνηση έχει ένα σκοπό και ένα στόχο, ο οποίος είναι να υλοποιήσουν το έργο της προετοιμασίας των γενικών εκλογών που θα πραγματοποιηθούν στις 17 Ιουνίου. Ωστόσο, μέσα στο πλαίσιο αυτό η Ελλάδα θα πρέπει να εκπροσωπείται σε όλες τις συνόδους κορυφής και σε όλους τους οργανισμούς, μέσα στους οποίους είναι και το ΝΑΤΟ. Ο υπηρεσιακός Υπουργός Εξωτερικών της Ελλάδας, ο κύριος Πέτρος Μολυβιάτης, ήταν αυτός ο οποίος εκπροσώπησε την Ελλάδα στη Σύνοδο Κορυφής του ΝΑΤΟ. Υπηρεσιακός Υπουργός Εξωτερικών για την Σύνοδο του ΝΑΤΟ ήταν ο κύριος Ιωάννης Ζέπος. Και οι δύο είναι εξαίρετες διπλωματικές και πολιτικές προσωπικότητες ωστόσο δεν ήταν ο αρχηγός του κράτους της Ελλάδας, ο υπηρεσιακός Πρωθυπουργός, στην προκειμένη περίπτωση ο κ. Πικραμμένος. ΔΜ: Πως επηρέασε αυτό τις συνομιλίες που είχε η ελληνική αντιπροσωπεία; ΜΕ: Κοιτάξτε σε αυτές τις περιπτώσεις υπάρχουν κάποια καλά, κάποια κακά και κάποια ουδέτερα. Τα καλά στοιχεία είναι ότι συζητήσεις όπως ήταν η διεύρυνση της βορειοατλαντικής συμμαχίας δεν νομίζω ότι θα μπορούσαν να έρθουν στο τραπέζι των διαβουλεύσεων καθ’ ότι ο υπηρεσιακός υπουργός εξωτερικών, και εν πάση περιπτώσει εκπρόσωπος της Ελλάδας, δεν είχε την δυνατότητα να πάρει απόφαση για την Ελλάδα. ΔΜ: Σχετικά με αυτό το θέμα κ. Ευθυμιόπουλε, τις προηγούμενες ημέρες η κυβέρνηση της πρώην Γιουγκοσλαβικής Δημοκρατίας της Μακεδονίας λέγεται ότι ασκούσε πιέσεις σε διεθνές επίπεδο να συζητηθεί το θέμα της ονομασίας, προκειμένου να προχωρήσει η ένταξη της στην βορειοατλαντική συμμαχία. ΜΕ: Κοιτάξτε, στα αποτελέσματα ήταν ότι επιτεύχθηκε ο στόχος να μην αλλάξει η από κοινού απόφαση των κρατών μελών της βορειοατλαντικής συμμαχίας, έτσι όπως είχε συνταχθεί στη Σύνοδο του Βουκουρεστίου το 2008. Αυτό δεν αποφέρει, με σιγουριά, τα θετικότερα αποτελέσματα που θέλουμε για την Ελλάδα παρά μόνο βραχυπρόθεσμα δίνει μια ανάσα στο να επιλύσουμε ή να αναζητήσουμε μια λύση υπό την αιγίδα και το πρίσμα των ΗΕ. Ωστόσο υπάρχει μια δικλίδα που θα πρέπει να προσέξουμε και ως Ελλάδα και ως κράτος σύμμαχο με χώρες όπως οι ΗΠΑ, όπου αναζητείται μια λύση για την ένταξη μιας ομάδας κρατών στην επόμενη Σύνοδο. Τα κράτη αυτά θα είναι η Γεωργία, η Βοσνία-Ερζεγοβίνη, το Μαυροβούνιο και η ΠΓΔΜ. Αυτό συνεπάγεται ότι είτε με λύση, είτε χωρίς λύση θα μπορούσε, με την ανάλογη διαπραγμάτευση, να μπουν τα Σκόπια στο ΝΑΤΟ ως ΠΓΔΜ. Αυτό ίσως δημιουργεί για κάποιους θετικά αποτελέσματα, με την έννοια ότι θα μπει ως ΠΓΔΜ στο βορειοατλαντικό σύμφωνο. Από την άλλη όμως αυτό μπορεί να επιφέρει και διάφορα ζητήματα καθότι εσωτερικά μπορεί να γίνουν ανακατατάξεις και στο μέλλον να έχει χαθεί η περίπτωση εξεύρεσης λύσης υπό την αιγίδα του ΟΗΕ. Συνεπώς πρέπει να προσέξουμε τις επόμενες κινήσεις. ΔΜ: Κύριε καθηγητά σε τι έκταση εξετάστηκε η παγκόσμια οικονομική κρίση στις συζητήσεις που έγιναν στο Σικάγο; ΜΕ: Ως φυσιολογικό γεγονός που συμβαίνει σε παγκόσμιο επίπεδο, ναι συζητήθηκε. Αυτή τη στιγμή η Ευρώπη βάλλεται από παντού. Οι ΗΠΑ βάλλονται από παντού. Χώρες όπως η Ελλάδα έχουν μεγάλο οικονομικό πρόβλημα. Είναι προφανές ότι ο κόσμος συζητάει και κυρίως οι ευρωπαίοι ηγέτες γνωρίζοντας και βλέποντας την επόμενη σύνοδο των αρχηγών κρατών της Ένωσης τον Ιούνιο προφανώς συζητούσαν προσπάθειες λύσης. Η Σύνοδος του ΝΑΤΟ έρχεται και δύο ημέρες μετά την Σύνοδο των G8 και ενδεχομένως να υπήρχε μια συνέχεια στη συζήτηση για τα δεδομένα αυτά. Όσον αφορά το πόσο επηρεάζει η οικονομική κρίση το ΝΑΤΟ, το επηρεάζει στην αναβάθμιση και μεταμόρφωση της εσωτερικής διαδικασίας όπως αυτή καθορίζεται από το στρατηγικό δόγμα του ΝΑΤΟ που θεσπίστηκε το 2010 στη Λισσαβώνα και βάση των αναγκών περικοπής δαπανών οι οποίες (δαπάνες) προφανώς δεν χρειάζονται. ΔΜ: Άλλα ζητήματα που απασχόλησαν την Σύνοδο ήταν το Αφγανιστάν και η αντιπυραυλική ασπίδα στην Ευρώπη. Είχαμε κάποια εξέλιξη σε αυτά τα θέματα; ΜΕ: Νομίζω ότι στο Αφγανιστάν οι αποφάσεις έχουν παρθεί. Τα γαλλικά στρατεύματα φεύγουνε μέχρι το τέλος του 2012 και μέχρι το τέλος του 2014 θα φύγουν και τα αμερικανικά. Η ολοκλήρωση της απομάκρυνσης των αμερικανικών στρατευμάτων συνεπάγεται και την ένταξη μιας νέας πολιτικής, πιθανώς και της ΕΕ, όπως επίσης και μιας εκπαιδευτικής πολιτικής του ΝΑΤΟ και συνεργασία πλέον με τα εθνικά στρατεύματα του Αφγανιστάν. Η αντιπυραυλική ασπίδα είναι κάτι σημαντικό. Η Ελλάδα έχει ξεκάθαρη θέση, όπως επίσης και η Αμερική έχει ξεκάθαρη σχέση πάνω σε αυτό και νομίζω ότι η Αμερική πίεσε έτσι ώστε να έχουμε τα πρώτα αμερικάνικα πλοία στη Μεσόγειο μαζί με τη συνδρομή των ραντάρ από την Τουρκία για την προστασία των κρατών-μελών του ΝΑΤΟ εναντίον μιας αντιπυραυλικής επίθεσης, πχ από χώρες όπως το Ιράν. ΔΜ: Κύριε Ευθυμιόπουλε, εσείς έχετε ασχοληθεί επί χρόνια, επισταμένα με θέματα εξωτερικής πολιτικής, άμυνας και στρατηγικών υποθέσεων. Έχετε γράψει βιβλία σε αυτόν τον τομέα. Σας έχει γίνει ποτέ πρόταση από το ελληνικό κράτος να συμμετέχετε σε κάποια ελληνική αντιπροσωπεία που προωθεί αυτά τα θέματα; ΜΕ: Ως πολιτικός επιστήμονας, ως επαγγελματίας και ως ακαδημαϊκός είχα την ευκαιρία μέχρι σήμερα να γνωρίσω πολύ καλό και σεβαστό κόσμο τόσο εντός της Ελλάδας όσο και εκτός σε διαφορετικούς οργανισμούς τόσο της Ευρώπης όσο και των ΗΠΑ. Με την αντίστοιχη εμπειρία και εφόσον είμαι χρήσιμος για την επόμενη, και οποιαδήποτε κυβέρνηση η οποία θα θέλει να εκμεταλλευτεί τις εμπειρίες και την γνώση μου, θεωρώ ότι και εγώ μπορώ να βοηθήσω, έτσι τίθεμαι στις υπηρεσίες του ελληνικού κράτους.